CELEX: 32022D0289
Language: fi
Date: 2022-02-22 00:00:00
Title: Komission täytäntöönpanopäätös (EU) 2022/289, annettu 22 päivänä helmikuuta 2022, kokeellisen ekosysteemitutkimuksen eurooppalaisen tutkimusinfrastruktuurikonsortion (AnaEE-ERIC) perustamisesta (tiedoksiannettu numerolla C(2022) 933) (ETA:n kannalta merkityksellinen teksti) (Ainoastaan bulgarian-, tšekin-, tanskan-, hollannin-, ranskan-, italian-, suomen- ja ruotsinkieliset tekstit ovat todistusvoimaiset)

24.2.2022   
               
               
                  FI
               
               
                  Euroopan unionin virallinen lehti
               
               
                  L 43/73
               
            
         KOMISSION TÄYTÄNTÖÖNPANOPÄÄTÖS (EU) 2022/289,
         annettu 22 päivänä helmikuuta 2022,
         kokeellisen ekosysteemitutkimuksen eurooppalaisen tutkimusinfrastruktuurikonsortion (AnaEE-ERIC) perustamisesta
         
            
               (tiedoksiannettu numerolla C(2022) 933)
            
         
         (ETA:n kannalta merkityksellinen teksti)
         (Ainoastaan bulgarian-, tšekin-, tanskan-, hollannin-, ranskan-, italian-, suomen- ja ruotsinkieliset tekstit ovat todistusvoimaiset)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä 25 päivänä kesäkuuta 2009 annetun neuvoston asetuksen (EY) N:o 723/2009 (1) ja erityisesti sen 6 artiklan 1 kohdan a alakohdan,
         sekä katsoo seuraavaa:
         
                     (1)
                  
                  
                     Bulgaria, Italia, Ranska, Suomi, Tanska, Tšekki, Suomi ja kansainvälinen tutkimusorganisaatio International Center for Advanced Mediterranean Agronomic Studies esittivät komissiolle hakemuksen, jäljempänä ’hakemus’, kokeellisen ekosysteemitutkimuksen eurooppalaisen tutkimusinfrastruktuurikonsortion (AnaEE-ERIC) perustamisesta. Belgia on ilmoittanut päätöksensä osallistua AnaEE-ERICiin aluksi tarkkailijana.
                  
               
                     (2)
                  
                  
                     Hakijat ovat sopineet, että AnaEE-ERICin isäntäjäsenvaltio on Ranska.
                  
               
                     (3)
                  
                  
                     Asetus (EY) N:o 723/2009 on sisällytetty Euroopan talousalueesta (ETA) tehtyyn sopimukseen ETA:n sekakomitean päätöksellä N:o 72/2015 (2).
                  
               
                     (4)
                  
                  
                     Komissio on arvioinut hakemuksen asetuksen (EY) N:o 723/2009 5 artiklan 2 kohdan mukaisesti ja katsoo, että se täyttää asetuksessa säädetyt vaatimukset. Arvioinnin yhteydessä komissio vastaanotti näkemyksiä kokeellisen ekosysteemitutkimuksen alan riippumattomilta asiantuntijoilta.
                  
               
                     (5)
                  
                  
                     Tässä päätöksessä säädetyt toimenpiteet ovat asetuksen (EY) N:o 723/2009 20 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Perustetaan kokeellisen ekosysteemitutkimuksen eurooppalainen tutkimusinfrastruktuurikonsortio (AnaEE-ERIC).
            
            
               2.   AnaEE-ERICin perussäännön olennaiset osat esitetään tämän täytäntöönpanopäätöksen liitteessä.
            
         
         
            2 artikla
            Tämä päätös on osoitettu Belgian kuningaskunnalle, Bulgarian tasavallalle, Italian tasavallalle, Ranskan tasavallalle, Suomen tasavallalle, Tanskan kuningaskunnalle ja Tšekin tasavallalle.
         
         
            Tehty Brysselissä 22 päivänä helmikuuta 2022.
            
               
                  Komission puolesta
               
               Mariya GABRIEL
               
                  Komission jäsen
               
            
         
         
            (1)  EUVL L 206, 8.8.2009, s. 1.
         
            (2)  ETA:n sekakomitean päätös N:o 72/2015, annettu 20 päivänä maaliskuuta 2015, yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta (EUVL L 129, 19.5.2016, s. 85).
      
      
         
            LIITE
            AnaEE-ERICin PERUSSÄÄNNÖN OLENNAISET OSAT
            
               1 artikla
               Nimi
               Perustetaan hajautettu eurooppalainen tutkimusinfrastruktuurikonsortio (ERIC) nimeltään ”kokeellisen ekosysteemitutkimuksen eurooppalainen tutkimusinfrastruktuurikonsortio” (AnaEE-ERIC). Tämä konsortio muodostaa eurooppalaisen tutkimusinfrastruktuurikonsortion (ERIC), joka perustetaan asetuksen (EY) N:o 723/2009 säännösten mukaisesti.
            
            
               2 artikla
               Sääntömääräinen kotipaikka
               AnaEE-ERICin sääntömääräinen kotipaikka on Gif-sur-Yvette, Ranska.
            
            
               3 artikla
               Tehtävä ja toimet
               
                  1.   AnaEE-ERICin päätehtävänä on perustaa kokeelliseen ekosysteemitutkimukseen keskittyvä hajautettu tutkimusinfrastruktuuri ja vastata sen toiminnasta. Sen tavoitteena on tarjota tarvittavat välineet, palvelut ja tietämys, joita tarvitaan yhteiskuntien kohtaamiin monimutkaisiin maailmanlaajuisiin ympäristö- ja ilmastohaasteisiin vastaamiseen.
               
               
                  2.   AnaEE-ERICissä on pääkeskus (Central Hub, CH) sekä rajapintojen ja synteesin palvelukeskus (Interface and Synthesis Centre, ISC), teknologian palvelukeskus (Technology Centre, TC) ja tietomallinnuksen palvelukeskus (Data Modelling Centre, DMC).
               
               
                  3.   Edellä olevan 1 kohdan soveltamiseksi AnaEE-ERIC
                  
                              a.
                           
                           
                              koordinoi pääsyä kokeellisiin, analyyttisiin ja mallintaviin kansallisiin alustoihin sekä järjestää yhteistyön eurooppalaisten laitosten kanssa;
                           
                        
                              b.
                           
                           
                              edistää eurooppalaisia tutkimusohjelmia ja -hankkeita;
                           
                        
                              c.
                           
                           
                              kehittää teknologiaa, yhdenmukaistaa menetelmiä, rakentaa teollisia kumppanuuksia ja helpottaa tietämyksen siirtoa;
                           
                        
                              d.
                           
                           
                              osallistuu tietämyksen ja/tai osaamisen vaihtoon eurooppalaisella tutkimusalueella (ERA) ja laajentaa älyllisen potentiaalin hyödyntämistä kaikkialla Euroopassa;
                           
                        
                              e.
                           
                           
                              kehittää datan saatavuutta, jakamista ja mallintamista;
                           
                        
                              f.
                           
                           
                              järjestää koulutusta;
                           
                        
                              g.
                           
                           
                              toteuttaa viestintästrategian;
                           
                        
                              h.
                           
                           
                              toteuttaa muita tarpeellisia toimia tehtävänsä täyttämiseksi.
                           
                        
               
                  4.   AnaEE-ERIC suorittaa päätehtäväänsä voittoa tavoittelematta. AnaEE-ERIC voi harjoittaa rajoitettua taloudellista toimintaa edellyttäen, että se liittyy läheisesti 3 artiklan 3 kohdassa tarkoitettuihin päätehtäviin eikä vaaranna niiden suorittamista.
               
            
            
               4 artikla
               Toiminnan kesto ja lopettamismenettely
               
                  1.   AnaEE-ERIC perustetaan ensin 10 vuoden toimikaudeksi. Jäsenten kokous voi päättää pidentää toimikautta kymmeneksi vuodeksi kerrallaan.
               
               
                  2.   AnaEE-ERICin purkamisesta päättää jäsenten kokous perussäännön 18 artiklan 10 kohdan mukaisesti.
               
               
                  3.   AnaEE-ERIC ilmoittaa Euroopan komissiolle purkamispäätöksestä ilman aiheetonta viivytystä ja joka tapauksessa viimeistään kymmenen päivän kuluessa päätöksen tekemisestä.
               
               
                  4.   AnaEE-ERICin velkojen maksamisen jälkeen jäljellä olevat varat jaetaan jäsenten kesken suhteessa niiden perussäännön 17 artiklan mukaiseen AnaEE-ERICille suorittamaan kumuloituun vuotuiseen osuuteen.
               
               
                  5.   AnaEE-ERIC ilmoittaa komissiolle purkamismenettelyn päättymisestä ilman aiheetonta viivytystä ja joka tapauksessa viimeistään kymmenen päivän kuluessa sen päättymisestä.
               
               
                  6.   AnaEE-ERIC lakkaa olemasta päivänä, jona Euroopan komissio julkaisee asiasta ilmoituksen Euroopan unionin virallisen lehden L-sarjassa.
               
            
            
               5 artikla
               Vastuujärjestelmä
               
                  1.   AnaEE-ERIC vastaa omista veloistaan.
               
               
                  2.   Jäsenten vastuu AnaEE-ERICin veloista rajoittuu niiden luonteesta riippumatta jäsenten AnaEE-ERICille suorittamiin osuuksiin viimeiseltä täydeltä toimintavuodelta.
               
               
                  3.   AnaEE-ERIC ottaa asianmukaisen vakuutuksen, joka kattaa AnaEE-ERICin toimintaan liittyvät riskit.
               
            
            
               6 artikla
               Käyttöoikeudet
               
                  1.   Pääsy AnaEE-ERICin toimintoihin ja palveluihin, joita AnaEE-ERICin pääkeskus tai palvelukeskukset tarjoavat, myönnetään avoimen saatavuuden periaatteiden mukaisesti. AnaEE-ERIC panee täytäntöön infrastruktuurin käyttöoikeuksia koskevat säännöt, joihin sisältyvät myös jäsenistölle kannustimia tarjoavat maksuperiaatteet.
               
               
                  2.   AnaEE-ERIC tarjoaa verkkoportaalinsa kautta tietoa ilmasto- ja biomaantieteellisistä gradienteista sekä täydentävistä taidoista ja tekniikoista AnaEE-ERICin alustoilla, jotta voidaan auttaa tutkijoita hankkeiden valmisteluvaiheessa ja helpottaa hankkeiden hautomovaihetta käyttämällä useita eri jäsenten alustoja.
               
               
                  3.   AnaEE-ERICin pääkeskus myöntää käyttöoikeudet palvelukeskusten tai kansallisten alustojen tarjoamiin AnaEE-ERICin toimintoihin ja palveluihin käyttäen perusteena ehdotetun käytön tieteellisen laadun arviointia, joka perustuu jäsenten kokouksen nimittämän asiantuntijakomitean tekemään riippumattomaan tieteelliseen arviointiin ja AnaEE-ERICin arvioimaan tekniseen toteutettavuuteen. Johonkin ehdotukseen mahdollisesti liittyviä eettisiä kysymyksiä käsittelee riippumaton neuvoa-antava eettinen komitea (ks. perussäännön 25 artikla).
               
               
                  4.   Jos AnaEE-ERICin toimintojen ja palvelujen käyttöä tutkimustarkoituksiin on rajoitettava kapasiteettisyistä, valinta tehdään perussäännön toimintasäännöissä vahvistetun menettelyn mukaisesti ottaen huomioon ehdotusten tieteelliseen huipputasoon sekä tekniseen ja taloudelliseen toteutettavuuteen perustuvat valintaperusteet.
               
               
                  5.   AnaEE-ERIC asettaa kunkin hankkeen metatiedot saataville heti hankkeen alussa kansallisten alustojen kokeellisia tarkoituksia ja palvelukeskusten tuottamaa dataa varten.
               
               
                  6.   Tiedot asetetaan saataville noudattaen AnaEE-ERICin avoimen saatavuuden periaatteita. Käyttöoikeuksiin sovelletaan perussäännön toimintasääntöjä ja yleensä yhteistä odotusaikaa, jonka jälkeen tiedot tulevat yleisesti saataville. Käyttöoikeuksissa otetaan huomioon EU:n tietosuojalainsäädäntö (1) koskien käyttäjien henkilötietojen jakamista jäsenten kesken.
               
            
            
               7 artikla
               Tieteelliset arviointiperiaatteet
               Tilapäinen riippumaton tieteellinen komitea arvioi AnaEE-ERICin toimintaa viiden vuoden välein. Jäsenten kokous käynnistää tällaisen arvioinnin ja antaa tarvittaessa erityisiä ohjeita. Tämän arvioinnin periaatteet ja menettelyt määritellään perussäännön toimintasäännöissä.
            
            
               8 artikla
               Tulosten levittäminen
               
                  1.   AnaEE-ERICin tehtävänä on helpottaa tutkimusta, ja pääsääntöisesti se edistää tutkimusaineistojen mahdollisimman vapaata saatavuutta.
               
               
                  2.   AnaEE-ERIC pyytää käyttäjiä julkaisemaan tutkimustuloksensa ja asettamaan ne saataville AnaEE-ERICin kautta.
               
               
                  3.   AnaEE-ERIC käyttää useita kanavia kohdeyleisöjen saavuttamiseksi, mukaan lukien verkkoportaali, tiedotuslehti, työpajat, osallistuminen konferensseihin, artikkelit aikakaus- ja sanomalehdissä sekä sosiaaliset verkostot.
               
            
            
               9 artikla
               Immateriaalioikeudet
               
                  1.   Kaikki AnaEE-ERICin toiminnan aikana luodut, syntyneet, hankitut tai kehitetyt immateriaalioikeudet ovat AnaEE-ERICin omaisuutta.
               
               
                  2.   Jollei mahdollisista AnaEE-ERICin ja jäsenten tai tarkkailijoiden välisistä sopimuksista muuta johdu, kaikki jäsenen tai tarkkailijan luomat, hankkimat tai kehittämät tai sille syntyneet immateriaalioikeudet ovat kyseisen jäsenen tai tarkkailijan omaisuutta.
               
            
            
               10 artikla
               Työhönotto
               
                  1.   AnaEE-ERICin työehtoihin sovelletaan sen maan lakeja, jossa henkilöstö otetaan palvelukseen, tai sen maan lakeja, jossa AnaEE-ERICin toimet toteutetaan.
               
               
                  2.   AnaEE-ERICin avoimia työpaikkoja hakeviin sovellettavien valintamenettelyjen on oltava läpinäkyviä ja syrjimättömiä, ja niissä on kunnioitettava yhtäläisiä mahdollisuuksia. Rekrytointi ja työhönotto eivät saa olla syrjiviä.
               
               
                  3.   Työpaikoista julkaistaan kansainvälinen hakuilmoitus.
               
            
            
               11 artikla
               Hankintapolitiikka
               
                  1.   AnaEE-ERIC kohtelee hankintamenettelyihin osallistuvia ehdokkaita ja tarjoajia yhdenvertaisesti ja syrjimättömästi riippumatta siitä, onko niiden kotipaikka Euroopan unionissa. AnaEE-ERICin hankinnoissa noudatetaan avoimuuden, kilpailun ja syrjimättömyyden periaatteita. Hankintamenettelyjä ja -perusteita koskevat yksityiskohtaiset säännöt esitetään perussäännön toimintasäännöissä.
               
               
                  2.   Jäsenten ja tarkkailijoiden AnaEE-ERICin toimintaan liittyvät hankinnat toteutetaan siten, että AnaEE-ERICin tarpeet, tekniset vaatimukset ja asianomaisten elinten antamat eritelmät otetaan asianmukaisesti huomioon.
               
            
            
               (1)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).